CELEX: 52022DC0618
Language: sl
Date: 2022-05-23 00:00:00
Title: Priporočilo PRIPOROČILO SVETA v zvezi z nacionalnim reformnim programom Luksemburga za leto 2022 in mnenje Sveta o programu stabilnosti Luksemburga za leto 2022

EVROPSKA KOMISIJA
            Bruselj, 23.5.2022
            COM(2022) 618 final
            
            Priporočilo
            PRIPOROČILO SVETA
            v zvezi z nacionalnim reformnim programom Luksemburga za leto 2022 in mnenje Sveta o programu stabilnosti Luksemburga za leto 2022
            {SWD(2022) 618 final} - {SWD(2022) 640 final}
            
               
         
         
            
               Priporočilo
            
            
               PRIPOROČILO SVETA
            
            
               v zvezi z nacionalnim reformnim programom Luksemburga za leto 2022 in mnenje Sveta o programu stabilnosti Luksemburga za leto 2022
            
            
               SVET EVROPSKE UNIJE –
            
            
               ob upoštevanju Pogodbe o delovanju Evropske unije ter zlasti člena 121(2) in člena 148(4) Pogodbe,
            
            
               ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik
                  1
                ter zlasti člena 5(2) Uredbe,
            
            
               ob upoštevanju priporočila Evropske komisije,
            
            
               ob upoštevanju resolucij Evropskega parlamenta,
            
            
               ob upoštevanju sklepov Evropskega sveta,
            
            
               ob upoštevanju mnenja Odbora za zaposlovanje,
            
            
               ob upoštevanju mnenja Ekonomsko-finančnega odbora,
            
            
               ob upoštevanju mnenja Odbora za socialno zaščito,
            
            
               ob upoštevanju mnenja Odbora za ekonomsko politiko,
            
            
               ob upoštevanju naslednjega:
            
            
               (1)Uredba (EU) 2021/241 Evropskega parlamenta in Sveta
                  2
               , s katero je bil vzpostavljen mehanizem za okrevanje in odpornost, je začela veljati 19. februarja 2021. Mehanizem za okrevanje in odpornost zagotavlja finančno podporo za izvajanje reform in naložb s pomočjo fiskalne spodbude, ki jo financira Unija. Prispeva h gospodarskemu okrevanju ter izvajanju trajnostnih reform in naložb, ki spodbujajo rast, zlasti za spodbujanje zelenega in digitalnega prehoda, hkrati pa krepi odpornost in potencialno rast gospodarstev držav članic. Poleg tega pomaga krepiti vzdržne javne finance ter srednje- in dolgoročno prispeva k spodbujanju rasti in ustvarjanju delovnih mest. V skladu s členom 11(2) Uredbe (EU) 2021/241 [je bil] najvišji finančni prispevek na državo članico v okviru mehanizma za okrevanje in odpornost [XX] junija 2022 posodobljen.
            
            
               (2)Komisija je 24. novembra 2021 sprejela letni pregled trajnostne rasti, ki zaznamuje začetek evropskega semestra za usklajevanje ekonomskih politik za leto 2022. Ustrezno je upoštevala ponovno potrjeno skupno zavezo, sprejeto na socialnem vrhu v Portu maja 2021, da se nadalje izvaja evropski steber socialnih pravic, ki so ga 17. novembra 2017 razglasili Evropski parlament, Svet in Komisija. Evropski svet je 25. marca 2022 potrdil prednostne naloge iz letnega pregleda trajnostne rasti za leto 2022. Komisija je 24. novembra 2021 na podlagi Uredbe (EU) št. 1176/2011 sprejela tudi poročilo o mehanizmu opozarjanja, v katerem Luksemburga ni opredelila kot eno od držav članic, za katere bo potreben poglobljeni pregled
                  3
               . Komisija je istega dne sprejela tudi priporočilo za priporočilo Sveta o ekonomski politiki euroobmočja, ki ga je Svet sprejel 5. aprila 2022, ter predlog skupnega poročila o zaposlovanju za leto 2022, v katerem je analizirano izvajanje smernic za zaposlovanje in načel evropskega stebra socialnih pravic ter ki ga je Svet sprejel 14. marca 2022.
            
            
               (3)Ruska invazija na Ukrajino, ki je sledila globalni pandemiji, je bistveno spremenila geopolitične in gospodarske razmere. Vpliv invazije na gospodarstva držav članic je na primer opazen v višjih cenah energentov in hrane ter slabših obetih za rast. Višje cene energije bremenijo zlasti najranljivejša gospodinjstva, ki se soočajo z energetsko revščino ali jim ta grozi. EU je tudi priča doslej največjemu pritoku ljudi, ki bežijo iz Ukrajine. V zvezi s tem je bila 4. marca 2022 prvič uporabljena direktiva o začasni zaščiti
                  4
               , s katero sta bila razseljenim osebam iz Ukrajine dodeljena pravica do zakonitega prebivanja v EU ter dostop do izobraževanja in usposabljanja, trga dela, zdravstvenega varstva, stanovanj in socialnega varstva.
            
            
               (4)Ob upoštevanju hitro spreminjajočih se gospodarskih in geopolitičnih razmer evropski semester v letu 2022 nadaljuje usklajevanje širših smernic ekonomskih politik in politik zaposlovanja, hkrati pa se razvija v skladu z zahtevami glede izvajanja mehanizma za okrevanje in odpornost, kot je opisano v letnem pregledu trajnostne rasti 2022. Izvajanje sprejetih načrtov za okrevanje in odpornost je bistveno za doseganje prednostnih nalog politik v okviru evropskega semestra, saj načrti obravnavajo vsa zadevna specifična priporočila za države, izdana v ciklih semestra leta 2019 in 2020, ali pomemben del njih. Specifična priporočila za države iz let 2019 in 2020 ostajajo enako relevantna tudi za načrte za okrevanje in odpornost, kot so bili dopolnjeni, posodobljeni ali spremenjeni v skladu s členi 14, 18 in 21 Uredbe (EU) 2021/241, poleg morebitnih specifičnih priporočil za države, izdanih do datuma predložitve spremenjenega načrta. 
            
            
               (5)Splošna odstopna klavzula se uporablja od marca 2020
                  5
               . Komisija je v svojem sporočilu z dne 3. marca 2021
                  6
                navedla svoje mnenje, da bi morala biti odločitev o deaktivaciji ali nadaljnji uporabi splošne odstopne klavzule sprejeta na podlagi celovite ocene stanja gospodarstva, pri čemer bi bila raven gospodarske aktivnosti v EU ali euroobmočju v primerjavi z ravnmi pred krizo (konec leta 2019) ključno kvantitativno merilo. Večja negotovost in znatna negativna tveganja za gospodarske obete zaradi vojne v Evropi, rekordnih povišanj cen energije in nenehnih motenj v dobavni verigi upravičujejo podaljšanje splošne odstopne klavzule Pakta za stabilnost in rast do leta 2023.
            
         
         
            
               (6)V skladu s pristopom iz mnenja Sveta z dne 18. junija 2021 o programu stabilnosti za leto 2021 se fiskalna naravnanost trenutno najbolje meri kot sprememba primarnih odhodkov (brez diskrecijskih ukrepov na strani prihodkov), razen začasnih nujnih ukrepov, povezanih s krizo zaradi COVID-19, vendar vključno z odhodki, ki se financirajo z nepovratno podporo (nepovratna sredstva) iz mehanizma za okrevanje in odpornost ter drugih skladov EU, glede na srednjeročno potencialno rast
                  7
               . Poleg upoštevanja splošne fiskalne naravnanosti se za oceno, ali je nacionalna fiskalna politika preudarna ter ali njena struktura podpira trajnostno okrevanje v skladu z zelenim in digitalnim prehodom, pozornost namenja tudi razvoju nacionalno financiranih
                  8
                tekočih primarnih odhodkov (brez diskrecijskih ukrepov na strani prihodkov in začasnih nujnih ukrepov, povezanih s krizo zaradi COVID-19) in naložb.
            
            
               (7)Komisija je 2. marca 2022 sprejela sporočilo, ki zagotavlja širše smernice za fiskalno politiko v letu 2023, da bi podprla pripravo programov stabilnosti in konvergenčnih programov držav članic ter s tem okrepila usklajevanje politik
                  9
               . Navedla je, da se na podlagi makroekonomskih obetov iz zimske napovedi iz leta 2022 prehod s spodbujevalne skupne fiskalne naravnanosti v obdobju 2020–2022 na splošno nevtralno skupno fiskalno naravnanost v letu 2023 zdi ustrezen, hkrati pa se je pripravljena odzvati na spreminjajoče se gospodarske razmere. Komisija je napovedala, da bi morala fiskalna priporočila za leto 2023 še naprej razlikovati med državami članicami in upoštevati morebitne čezmejne učinke prelivanja. Komisija je države članice pozvala, naj smernice upoštevajo v svojih programih stabilnosti in konvergenčnih programih. Komisija se je zavezala, da bo pozorno spremljala gospodarska gibanja in po potrebi prilagodila svoje smernice za politiko, najpozneje v pomladanskem svežnju v okviru semestra konec maja 2022.
            
            
               (8)Kar zadeva fiskalne smernice, zagotovljene 2. marca 2022, priporočila glede javnih financ za leto 2023 upoštevajo slabše gospodarske obete, večjo negotovost, nadaljnja negativna tveganja in višjo inflacijo v primerjavi z zimsko napovedjo. Glede na navedeno je treba s fiskalnim odzivom povečati javne naložbe za zeleni in digitalni prehod ter energetsko varnost in ohraniti kupno moč najranljivejših gospodinjstev, da bi ublažili vpliv dviga cen energije in pomagali omejiti inflacijske pritiske zaradi sekundarnih učinkov s ciljno usmerjenimi in začasnimi ukrepi; fiskalna politika mora ostati prožna, da se prilagodi hitro spreminjajočim se okoliščinam, in se med državami razlikovati glede na njihov fiskalni in gospodarski položaj, tudi glede izpostavljenosti krizi in dotoku razseljenih oseb iz Ukrajine.
            
            
               (9)Luksemburg je 30. aprila 2021 Komisiji predložil nacionalni načrt za okrevanje in odpornost v skladu s členom 18(1) Uredbe (EU) 2021/241. Komisija je v skladu s členom 19 Uredbe (EU) 2021/241 in na podlagi smernic za ocenjevanje iz Priloge V k navedeni uredbi ocenila ustreznost, uspešnost, učinkovitost in skladnost načrta za okrevanje in odpornost. Svet je 13. julija 2021 sprejel sklep o odobritvi ocene načrta za okrevanje in odpornost za Luksemburg
                  10
               . Izplačilo obrokov je pogojeno s sklepom Komisije, sprejetim v skladu s členom 24(5) Uredbe (EU) 2021/241, da Luksemburg zadovoljivo izpolnjuje ustrezne mejnike in cilje, določene v izvedbenem sklepu Sveta. Predpogoj za zadovoljivo izpolnjevanje je, da pri doseganju predhodnih mejnikov in ciljev ni prišlo do nazadovanja.
            
            
               (10)Luksemburg je 29. aprila 2022 predložil nacionalni reformni program za leto 2022 in program stabilnosti za leto 2022 v skladu z rokom iz člena 4 Uredbe (ES) št. 1466/97. Programa sta bila ocenjena skupaj, da bi se upoštevala njuna medsebojna povezanost. V skladu s členom 27 Uredbe (EU) 2021/241 nacionalni reformni program za leto 2022 odraža tudi polletno poročanje Luksemburga o napredku pri uresničevanju načrta za okrevanje in odpornost.
            
            
               (11)Komisija je 23. maja 2022 objavila poročilo o državi za Luksemburg za leto 2022
                  11
               . V njem je ocenila napredek Luksemburga pri obravnavanju zadevnih specifičnih priporočil, ki jih je Svet sprejel v letih 2019, 2020 in 2021, ter izvajanje načrta za okrevanje in odpornost v Luksemburgu glede na preglednico kazalnikov okrevanja in odpornosti. Na podlagi te analize so bile v poročilu o državi opredeljene vrzeli v zvezi s tistimi izzivi, ki jih načrt za okrevanje in odpornost ne obravnava ali jih obravnava le delno, ter novimi in nastajajočimi izzivi, vključno s tistimi, ki izhajajo iz ruske invazije na Ukrajino. V njem je bil ocenjen tudi napredek Luksemburga pri izvajanju evropskega stebra socialnih pravic, doseganju krovnih ciljev EU glede zaposlovanja, znanj in spretnosti ter zmanjševanja revščine ter napredek pri doseganju ciljev trajnostnega razvoja ZN.
            
            
               (12)Svet je 20. julija 2020 Luksemburgu priporočil, naj v letih 2020 in 2021 v skladu s splošno odstopno klavzulo sprejme vse potrebne ukrepe za učinkovit odziv na pandemijo, ohranitev gospodarstva in podporo okrevanju, ki bo sledilo. Prav tako je Luksemburgu priporočil, naj, kadar gospodarske razmere to omogočajo, izvaja fiskalne politike, namenjene doseganju preudarnih srednjeročnih fiskalnih položajev in zagotavljanju vzdržnosti dolga ob krepitvi naložb. Na podlagi podatkov, ki jih je potrdil Eurostat, se je saldo sektorja država Luksemburga izboljšal s primanjkljaja v višini 3,4 % BDP v letu 2020 na presežek v višini 0,9 % BDP v letu 2021. Odziv fiskalne politike v Luksemburgu je podprl okrevanje gospodarstva v letu 2021, začasni nujni podporni ukrepi pa so se zmanjšali z 2,4 % BDP v letu 2020 na 0,7 % BDP v letu 2021. Ukrepi, ki jih je Luksemburg sprejel v letu 2021, so v skladu s priporočilom Sveta z dne 20. julija 2020. Diskrecijski proračunski ukrepi, ki jih je vlada sprejela v letih 2020 in 2021, so bili začasni ali so jih spremljali izravnalni ukrepi. Na podlagi podatkov, ki jih je potrdil Eurostat, je dolg sektorja država v letu 2021 znašal 24,4 % BDP.
            
            
               (13)Makroekonomski scenarij, na katerem temeljijo proračunske projekcije, je za leto 2022 previden, zatem pa realističen. V programu stabilnosti za leto 2022 je napovedano, da se bo realni BDP v letu 2022 povečal za 1,4 %, v letu 2023 pa za 2,9 %. Za primerjavo se v pomladanski napovedi Komisije 2022 pričakuje realna rast BDP v višini 2,2 % leta 2022 in 2,7 % leta 2023. Razlika v višini 0,8 odstotne točke v letu 2022 je predvsem posledica višjih pričakovanj glede naložb in pozitivnega prispevka neto izvoza k realni rasti BDP v napovedi Komisije. Vlada v programu stabilnosti za leto 2022 pričakuje, da se bo nominalni saldo v letu 2022 zmanjšal na primanjkljaj v višini 0,7 % BDP, v letu 2023 pa na 0,4 %. Zmanjšanje v letu 2022 je predvsem posledica višjih odhodkov za sredstva za zaposlene, naložbe in socialne prejemke in nadomestila, na strani prihodkov pa naj bi se sedanji davki na dohodek in premoženje znižali. V skladu s programom naj bi se dolg sektorja država kot odstotek BDP v letu 2022 povečal na 25,4 %, v letu 2023 pa na 25,8 %. Na podlagi ukrepov politike, znanih na presečni datum napovedi, pomladanska napoved Komisije 2022 za leto 2022 predvideva javnofinančni primanjkljaj v višini 0,1 % BDP in za leto 2023 presežek v višini 0,1 %. Pomladanska napoved Komisije 2022 predvideva nižji dolg sektorja država kot odstotek BDP, in sicer v višini 24,7 % BDP v letu 2022 in 25,1 % BDP v letu 2023.
            
            
               Glede na pomladansko napoved Komisije 2022 je srednjeročna (10-letna povprečna) potencialna rast BDP ocenjena na 2,6 %. Vendar ta ocena ne upošteva učinka reform, vključenih v načrt za okrevanje in odpornost, ki lahko povečajo potencialno rast Luksemburga.
            
            
               (14)Vlada je v letu 2022 postopno odpravila večino ukrepov, sprejetih v odziv na krizo zaradi COVID-19, tako da naj bi se začasni nujni podporni ukrepi zmanjšali z 0,7 % BDP v letu 2021 na 0,1 % BDP v letu 2022. Na javnofinančni primanjkljaj vplivajo ukrepi, sprejeti za ublažitev gospodarskega in socialnega učinka zvišanja cen energije, ki so v pomladanski napovedi Komisije iz leta 2022 ocenjeni na 0,8 % BDP v letu 2022 in 0,2 % v letu 2023
                  12
               . Ti ukrepi vključujejo predvsem zmanjšanje obračunanega davka na energijo, socialne transferje gospodinjstvom z nizkimi dohodki, znižanje posrednih davkov na porabo energije in subvencije na proizvodnjo. Ti ukrepi so bili napovedani kot večinoma začasni. Če pa bi cene energije ostale visoke tudi v letu 2023, bi se lahko nekateri od teh ukrepov nadaljevali. Nekateri od teh ukrepov niso ciljno usmerjeni, zlasti splošno znižanje trošarin za gorivo v letu 2022. Na javnofinančni primanjkljaj vplivajo tudi stroški zagotavljanja začasne zaščite razseljenim osebam iz Ukrajine, ki naj bi po pomladanski napovedi Komisije 2022 znašali 0,1 % BDP v letu 2022 in 0,2 % v letu 2023
                  13
               . 
            
            
               (15)Svet je 18. junija 2021 Luksemburgu
                  14
                priporočil, naj v letu 2022 ohrani spodbujevalno fiskalno naravnanost, vključno s spodbudo, ki jo zagotavlja mehanizem za okrevanje in odpornost, in ohrani nacionalno financirane naložbe. Prav tako mu je priporočil, naj, kadar gospodarske razmere to omogočajo, izvaja fiskalno politiko, namenjeno doseganju preudarnih srednjeročnih fiskalnih položajev in zagotavljanju srednjeročne vzdržnosti javnih financ, hkrati pa okrepi naložbe za povečanje potenciala rasti.
            
            
               (16)V letu 2022 naj bi bila glede na pomladansko napoved Komisije 2022 in vključno z informacijami iz programa stabilnosti Luksemburga za leto 2022 fiskalna naravnanost spodbujevalna v višini –1,3 % BDP, kot je priporočil Svet
                  15
               . Luksemburg namerava zagotoviti nadaljnjo podporo okrevanju z uporabo mehanizma za okrevanje in odpornost za financiranje dodatnih naložb, kot je priporočil Svet. Pozitivni prispevek odhodkov, ki se financirajo z nepovratnimi sredstvi iz mehanizma za okrevanje in odpornost ter drugimi sredstvi EU, h gospodarski aktivnosti naj bi v primerjavi z letom 2021 ostal stabilen. Nacionalno financirane naložbe naj bi v letu 2022 imele ekspanziven učinek na fiskalno naravnanost v višini 0,1 odstotne točke
                  16
               . Zato namerava Luksemburg ohraniti nacionalno financirane naložbe, kot je priporočil Svet. Hkrati naj bi imela rast nacionalno financiranih tekočih primarnih odhodkov (brez novih ukrepov na strani prihodkov) v letu 2022 ekspanziven učinek na splošno fiskalno naravnanost v višini 1,2 odstotne točke. Ta znaten ekspanziven učinek vključuje dodaten učinek ukrepov za obravnavanje gospodarskega in socialnega učinka zvišanja cen energije (0,5 % BDP) ter stroškov zagotavljanja začasne zaščite razseljenim osebam iz Ukrajine (0,1 % BDP), medtem ko naj bi k rasti neto tekočih odhodkov prispevali tudi višja sredstva za zaposlene in socialni transferji (0,3 % BDP). 
            
            
               (17)V letu 2023 naj bi fiskalna naravnanost glede na pomladansko napoved Komisije 2022 ob predpostavki nespremenjene politike znašala +0,5 % BDP
                  17
               . Luksemburg naj bi v letu 2023 še naprej uporabljal nepovratna sredstva iz mehanizma za okrevanje in odpornost za financiranje dodatnih naložb v podporo okrevanju. Nacionalno financirane naložbe naj bi v letu 2023 imele ekspanziven učinek na fiskalno naravnanost v višini 0,1 BDP
                  18
               . Hkrati naj bi imela rast nacionalno financiranih tekočih primarnih odhodkov (brez novih ukrepov na strani prihodkov) v letu 2023 restriktiven učinek na splošno fiskalno naravnanost v višini 0,5 odstotne točke. To vključuje učinek postopne odprave ukrepov za obravnavanje višjih cen energije (0,3 % BDP). 
            
            
               (18)V skladu s programom stabilnosti za leto 2022 naj bi se primanjkljaj sektorja država postopno zmanjšal na 0,3 % BDP v letu 2024 in na 0,2 % do leta 2025. Saldo sektorja država naj bi tako v programskem obdobju ostal pod 3 % BDP. Te projekcije predvidevajo nekoliko višje prihodke in stabilne odhodke kot odstotek BDP. V skladu s programom naj bi se dolg sektorja država kot odstotek BDP do leta 2025 povečal, in sicer naj bi se v letu 2024 povečal na 26,2 % in naj bi se na tej višini stabiliziral v letu 2025. Na podlagi analize Komisije se zdi, da so tveganja za vzdržnost dolga v srednjeročnem obdobju nizka.
            
            
               (19)Kriza zaradi COVID-19 je imela manjši učinek na javne finance kot v drugih državah članicah, zadevni kazalniki pa naj bi se v letu 2022 izboljšali. Vendar se bo v naslednjih desetletjih povečal vpliv demografskih gibanj na javno porabo. Razlog za to je zlasti dejstvo, da naj bi se število upokojencev na delavca stalno povečevalo zaradi staranja prebivalstva in upočasnitve neto migracijskih tokov. Po scenariju nespremenjene politike se bo Luksemburg do leta 2070 soočil z enim od največjih povečanj odhodkov za pokojnine kot deležem BDP v EU. To bi privedlo do odhodkov za pokojnine v višini približno 18 % BDP (v primerjavi z 9 % leta 2019), ki so med najvišjimi v EU. Povzročilo bo znatno povečanje javnega dolga, kar bo ogrozilo vzdržnost javnih financ. Povišanje dejanske upokojitvene starosti bi imelo najugodnejši makroekonomski učinek, saj lahko ta dejavnik najbolj zmanjša odhodke za pokojnine. Po drugi strani pa bi gospodarsko rast podpirala tudi višja stopnja delovne aktivnosti starejših delavcev. Načrt za okrevanje in odpornost ne obravnava dolgoročne vzdržnosti pokojninskega sistema niti negativnih učinkov shem predčasnega upokojevanja in finančnih spodbud za zgodnji izstop s trga dela, kar pojasnjuje nizko stopnjo delovne aktivnosti starejših delavcev. Zgodnji začetek reform, katerih cilj je omejiti sheme predčasnega upokojevanja in prepričati starejše delavce, da ostanejo dlje delovno aktivni, bi omogočil njihovo postopno izvajanje, s čimer bi se povečala medgeneracijska pravičnost.
            
            
               (20)Boj proti agresivnemu davčnemu načrtovanju v EU je bistvenega pomena za: (i) preprečevanje izkrivljanja konkurence med podjetji; (ii) zagotavljanje pravične obravnave davkoplačevalcev; in (iii) zaščito javnih financ. Luksemburg je majhno, odprto gospodarstvo z velikim integriranim finančnim sektorjem, kar v veliki meri pojasnjuje velike finančne tokove. Vendar ti veliki finančni tokovi odražajo tudi, da je v državi prisotnih veliko podjetij pod tujim nadzorom, ki se ukvarjajo s financiranjem znotraj skupine in z zakladniškimi dejavnostmi. Posebno skrb vzbuja odsotnost pri viru odtegnjenega davka ali enakovrednih ukrepov za plačila obresti in licenčnin v jurisdikcije z nizko ali ničelno davčno stopnjo, ki niso vključene na seznam EU z jurisdikcijami, ki niso pripravljene sodelovati v davčne namene
                  19
               . Za plačila obresti in licenčnin podjetij s sedežem v Luksemburgu v jurisdikcije zunaj EU bi lahko veljala nizka obdavčitev ali neobdavčitev, če ta plačila niso obdavčena ali so obdavčena po nizki stopnji v jurisdikciji prejemnici. Luksemburg je sprejel nekaj ukrepov za boj proti agresivnemu davčnemu načrtovanju. Vendar so bili ukrepi doslej omejeni in nezadostni za reševanje vprašanja v zvezi s plačili v tujino v davčnem sistemu, ki bi ga multinacionalne družbe lahko uporabile za agresivno davčno načrtovanje.
            
            
               (21)V skladu s členom 19(3), točka (b), in merilom 2.2 iz Priloge V k Uredbi (EU) 2021/241 načrt za okrevanje in odpornost vključuje obsežen nabor reform in naložb, ki se medsebojno krepijo in ki jih je treba izvesti do leta 2026. Te prispevajo k reševanju vseh ali pomembnega dela gospodarskih in socialnih izzivov, opredeljenih v specifičnih priporočilih, ki jih je Svet v okviru evropskega semestra v letih 2019 in 2020 naslovil na Luksemburg, poleg morebitnih specifičnih priporočil za državo, izdanih do datuma sprejetja načrta. Ti izzivi se nanašajo zlasti na odpornost zdravstvenega sistema, vključevanje na trg dela in naložbe v zeleni in digitalni prehod, pomanjkanje cenovno dostopnih stanovanj in institucionalno odpornost okvira za preprečevanje pranja denarja. Načrt vključuje ukrepe za povečanje javne ponudbe cenovno dostopnih stanovanj. Vključuje tudi naložbe v proizvodnjo energije iz obnovljivih virov in trajnostni promet, kar prispeva k postopnemu razogljičenju gospodarstva. Digitalne javne storitve ter obsežen javni raziskovalni in inovacijski projekt na področju kvantnih komunikacijskih tehnologij bi spodbudili naložbe podjetij in srednjeročno povečali rast produktivnosti. Kar zadeva preprečevanje pranja denarja in financiranja terorizma, načrt vključuje kombinacijo ukrepov za izboljšanje preglednosti in okrepitev okvira za nadzor nad ponudniki finančnih storitev. Strategija za znanja in spretnosti ter programi usposabljanja, določeni v načrtu, vključno s posebnim ciljem za starejše delavce, bi morali prispevati k izboljšanju vključevanja na trg dela.
            
            
               (22)Izvajanje načrta za okrevanje in odpornost Luksemburga naj bi prispevalo k doseganju nadaljnjega napredka pri zelenem in digitalnem prehodu. Ukrepi, ki podpirajo podnebne cilje v Luksemburgu, predstavljajo 61 % skupnih dodeljenih sredstev iz načrta, ukrepi, ki podpirajo digitalne cilje, pa 32 % skupnih dodeljenih sredstev iz načrta. Celovito izvajanje načrta za okrevanje in odpornost v skladu z zadevnimi mejniki in cilji bo Luksemburgu pomagalo hitro okrevati po posledicah krize zaradi COVID-19, hkrati pa bo okrepilo njegovo odpornost. Sistematično vključevanje socialnih partnerjev in drugih ustreznih deležnikov ostaja pomembno za uspešno izvajanje načrta za okrevanje in odpornost ter drugih ekonomskih politik in politik zaposlovanja, ki presegajo načrt, da se zagotovi široko prevzemanje odgovornosti za celoten program politik.
            
            
               (23)Luksemburg še ni predložil partnerskega sporazuma in drugih programskih dokumentov kohezijske politike
                  20
               . V skladu z Uredbo (EU) 2021/1060 Evropskega parlamenta in Sveta z dne 24. junija 2021 bo Luksemburg pri načrtovanju programov skladov kohezijske politike za obdobje 2021–2027 upošteval zadevna specifična priporočila. To je predpogoj za izboljšanje učinkovitosti in povečanje dodane vrednosti finančne podpore, prejete iz skladov kohezijske politike, ob hkratnem spodbujanju usklajevanja, dopolnjevanja in skladnosti med temi skladi ter drugimi instrumenti in skladi Unije. Uspešno izvajanje mehanizma za okrevanje in odpornost ter programov kohezijske politike je odvisno tudi od odprave ozkih grl za naložbe v podporo zelenemu in digitalnemu prehodu ter uravnoteženemu teritorialnemu razvoju.
            
            
               (24)Poleg gospodarskih in socialnih izzivov, ki jih obravnava načrt za okrevanje in odpornost, se Luksemburg sooča s številnimi dodatnimi izzivi, zlasti v zvezi z vse večjo neenakostjo v izobraževalnem sistemu. Značilnost luksemburškega izobraževalnega sistema je, da se uporabljajo trije jeziki (luksemburščina, nemščina in francoščina) ter da prihaja veliko učencev iz različnih socialno-ekonomskih in jezikovnih okolij. Rezultati mednarodnih testov kažejo, da so osnovna znanja učencev slabša od povprečja EU ter da so tesno povezana s socialno-ekonomskim in jezikovnim okoljem učencev. V raziskavi programa za mednarodno ocenjevanje učencev, ki jo je leta 2018 izvedla Organizacija za gospodarsko sodelovanje in razvoj, je Luksemburg zabeležil eno največjih vrzeli v dosežkih pri branju med učenci iz priviligiranih in prikrajšanih okolij v EU. Neenakosti so še večje zaradi večjezičnega šolanja in načina, kako so učenci že v zgodnji fazi usmerjeni na različne poklicne poti. Izobraževalni sistem vsem učencem ne zagotavlja dovolj večjezičnih in osnovnih znanj in spretnosti, da bi zadostili potrebam trga dela v državi. Individualizirana podpora za učence bi pomagala doseči polni razvojni potencial in splošno vključevanje vseh učencev. V skladu s sklepi nacionalnega observatorija za kakovost šol iz leta 2020 je mogoče izboljšati upravljanje izobraževalnega sistema ter nadalje razviti orodja za ocenjevanje in merljive cilje, ki spodbujajo kakovost in enake možnosti formalnega in neformalnega izobraževalnega sistema.
            
         
         
            
               (25)V odziv na mandat voditeljev držav ali vlad EU iz izjave iz Versaillesa je cilj načrta REPowerEU čim prej postopno odpraviti odvisnost Evropske unije od uvoza fosilnih goriv iz Rusije. V ta namen se v dialogu z državami članicami opredeljujejo najprimernejši projekti, naložbe in reforme na nacionalni, regionalni in EU ravni. Cilj teh ukrepov je zmanjšati splošno odvisnost od fosilnih goriv in nadomestiti uvoz fosilnih goriv iz Rusije s fosilnimi gorivi iz drugih držav. 
            
            
               (26)Za luksemburški energetski sistem je značilna velika odvisnost od uvoza in odvisnost od fosilnih goriv. Po podatkih za leto 2020 je Luksemburg glede na število prebivalstva največji neto uvoznik energije v EU. Skoraj v celoti je odvisen od uvoza primarne energije, stopnja odvisnosti pa znaša 92,5 %. Daleč prevladujoča vira energije sta nafta in plin; nafta predstavlja 68,5 % porabe energije, plin pa 17,8 %. Luksemburg ne uvaža nafte iz Rusije, povprečje EU pa znaša 26 % uvoza surove nafte iz te države. Vendar je Rusija še vedno relativno pomemben vir uvoza plina, saj zagotavlja 27 % luksemburškega uvoza zemeljskega plina, čeprav je to pod povprečjem EU, ki znaša 44 %
                  21
               . Luksemburg je svoje plinsko omrežje z belgijskim plinskim omrežjem združil v enotno platformo. Čeprav kratkoročno ni večjih ozkih grl, bodo potrebne dodatne naložbe, ki bodo spremljale prehod na energijo iz obnovljivih virov, zlasti v smislu okrepitve in nadgradnje omrežja. Povpraševanje po industrijskem plinu se je v zadnjih letih umirilo, povpraševanje po plinu v komercialnem sektorju pa se je zmerno povečalo. Glavna rast porabe plina je bila posledica povečanja porabe v stanovanjskem sektorju. Luksemburg se mora spoprijeti z izzivom nezadostne ponudbe stanovanj, hkrati pa doseči svoje energetske in podnebne cilje. Obstaja tudi potreba po prenovi obstoječega stavbnega fonda. Sektor stanovanjskih stavb in prenove z 20,8 % skupnega potenciala za prihranek energije (v GWh) predstavlja drugi največji vir skupnega potenciala za prihranek energije do leta 2030. Luksemburg je povečal svoj delež energije iz obnovljivih virov s 5 % leta 2015 na 12 % leta 2020. Kljub temu je še vedno ena od držav članic z najnižjim deležem te vrste energije. Luksemburg potrebuje odločne ukrepe za dosego energetskih ciljev za leto 2030, tj. pridobiti 25 % energije iz obnovljivih virov in zmanjšati porabo končne energije za 40 % do 44 % v primerjavi z letom 2007. Pri tem bodo imele ključno vlogo občine. Zastoji v cestnem prometu negativno vplivajo na gospodarstvo in okoljsko trajnostnost, promet pa predstavlja znaten delež porabe nafte in 59 % vseh emisij toplogrednih plinov, v primerjavi s povprečjem EU, ki je leta 2019 znašalo 24 %. Ukrepi, usmerjeni v učinkovitejši in bolj trajnosten promet, lahko tako bistveno prispevajo k zmanjšanju odvisnosti od nafte. To se odraža v nacionalnem energetskem in podnebnem načrtu Luksemburga, katerega cilj je 40 % električnih in priključnih vozil do leta 2030. Luksemburg si je zastavil cilj, da do leta 2050 postane podnebno nevtralen. Za uskladitev Luksemburga s cilji svežnja „Pripravljeni na 55“ bo treba dodatno okrepiti prizadevanja za zmanjšanje emisij toplogrednih plinov ter povečanje energije iz obnovljivih virov in energijske učinkovitosti.
            
            
               (27)Medtem ko bo pospešitev prehoda s fosilnih goriv na podnebno nevtralnost v več sektorjih povzročila znatne stroške prestrukturiranja, lahko Luksemburg v okviru kohezijske politike uporabi mehanizem za pravični prehod, da ublaži socialno-ekonomske posledice prehoda. Poleg tega lahko Luksemburg uporabi Evropski socialni sklad plus, da izboljša zaposlitvene možnosti in okrepi socialno kohezijo. 
            
            
               (28)Svet je ob upoštevanju ocene Komisije preučil program stabilnosti za leto 2022, njegovo mnenje
                  22
                pa je izraženo v priporočilu 1 spodaj. 
            
            
               (29)Zaradi tesne medsebojne povezanosti gospodarstev držav članic euroobmočja in njihovega skupnega prispevka k delovanju ekonomske in monetarne unije je Svet priporočil, naj države članice euroobmočja sprejmejo ukrepe, tudi prek svojih načrtov za okrevanje in odpornost, da bi izvedle priporočilo o ekonomski politiki euroobmočja. Za Luksemburg je to izraženo zlasti v priporočilih 1, 2 in 3 spodaj –
            
            
               PRIPOROČA, da Luksemburg v letih 2022 in 2023 ukrepa tako, da: 
            
            
               1.v letu 2023 zagotovi, da bo rast nacionalno financiranih tekočih odhodkov v skladu s splošno nevtralno naravnanostjo politike, ob upoštevanju nadaljnje začasne in ciljno usmerjene podpore gospodinjstvom in podjetjem, ki so najbolj ranljiva za povišanja cen energije, ter ljudem, ki bežijo iz Ukrajine; je pripravljen prilagoditi trenutno porabo spreminjajočim se razmeram; razširi javne naložbe za zeleni in digitalni prehod ter energetsko varnost, med drugim tudi z uporabo mehanizma za okrevanje in odpornost, načrta RePowerEU in drugih sredstev EU; si v obdobju po letu 2023 prizadeva za fiskalno politiko, namenjeno doseganju preudarnih srednjeročnih fiskalnih položajev; izboljša dolgoročno vzdržnost pokojninskega sistema, zlasti z omejevanjem predčasnega upokojevanja in povečanjem stopnje delovne aktivnosti starejših delavcev; sprejme ukrepe za učinkovit boj proti agresivnemu davčnemu načrtovanju, vključno z zagotavljanjem zadostne obdavčitve plačil obresti in licenčnin v jurisdikcije z ničelno in nizko davčno stopnjo; 
            
            
               2.nadaljuje izvajanje svojega načrta za okrevanje in odpornost v skladu z mejniki in cilji, določenimi v Izvedbenem sklepu Sveta z dne 13. julija 2021; predloži programske dokumente kohezijske politike za obdobje 2021–2027, da se zaključijo pogajanja s Komisijo, in nato začne njihovo izvajanje;
            
            
               3.zmanjša vpliv neenakosti na uspešnost učencev in spodbuja enake možnosti za vse učence v izobraževalnem sistemu;
            
            
               4.zmanjša splošno odvisnost od fosilnih goriv s pospeševanjem uvajanja obnovljivih virov energije, zmogljivosti za prenos električne energije in naložb v energijsko učinkovitost v stanovanjskem in nestanovanjskem sektorju; podpira občine pri razvoju podrobnih lokalnih načrtov za uvedbo energije iz obnovljivih virov, vključno z vetrno energijo in fotovoltaiko, ter za sisteme daljinskega ogrevanja in hlajenja; nadalje spodbuja elektrifikacijo prometa ter vlaga v omrežja in infrastrukturo javnega prevoza.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        UL L 209, 2.8.1997, str. 1.
               
               
                  
                     (2)
                  
                        Uredba (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost (UL L 57, 18.2.2021, str. 17).
               
               
                  
                     (3)
                  
                        Uredba (EU) št. 1176/2011 Evropskega parlamenta in Sveta z dne 16. novembra 2011 o preprečevanju in odpravljanju makroekonomskih neravnotežij (UL L 306, 23.11.2011, str. 25).
               
               
                  
                     (4)
                  
                        Izvedbeni sklep Sveta (EU) 2022/382 z dne 4. marca 2022 o ugotovitvi obstoja množičnega prihoda razseljenih oseb iz Ukrajine v smislu člena 5 Direktive 2001/55/ES in z učinkom uvedbe začasne zaščite (UL L 71, 4.3.2022, str. 1). 
               
               
                  
                     (5)
                  
                        Sporočilo Komisije Svetu o uporabi splošne odstopne klavzule v okviru Pakta za stabilnost in rast, Bruselj (COM(2020) 123 final z dne 20. marca 2020).
                  
               
                  
                     (6)
                  
                        Sporočilo Komisije Svetu: Eno leto po izbruhu COVID-19: odziv fiskalne politike, Bruselj (COM(2021) 105 final z dne 3. marca 2021).
               
               
                  
                     (7)
                  
                        Ocene fiskalne naravnanosti in njenih sestavnih delov v tem priporočilu so ocene Komisije na podlagi predpostavk, na katerih temelji pomladanska napoved Komisije 2022. Ocene Komisije glede srednjeročne potencialne rasti ne vključujejo pozitivnega učinka reform, vključenih v načrt za okrevanje in odpornost, ki lahko povečajo potencialno rast. 
               
               
                  
                     (8)
                  
                        Ki se ne financirajo z nepovratnimi sredstvi iz mehanizma za okrevanje in odpornost ter drugimi sredstvi EU.
               
               
                  
                     (9)
                  
                        Sporočilo Komisije Svetu: Smernice za fiskalno politiko za leto 2023, Bruselj (COM(2022) 85 final z dne 2. marca 2022).
               
               
                  
                     (10)
                  
                        Izvedbeni sklep Sveta z dne 13. julija 2021 o odobritvi ocene načrta za okrevanje in odpornost za Luksemburg (ST 10155 2021).
               
               
                  
                     (11)
                  
                        SWD(2022) 618 final.
               
               
                  
                     (12)
                  
                        Podatki predstavljajo raven letnih proračunskih stroškov navedenih ukrepov, sprejetih od jeseni 2021, vključno s tekočimi prihodki in odhodki ter po potrebi ukrepi v zvezi z naložbami v osnovna sredstva.
               
               
                  
                     (13)
                  
                        Skupno število razseljenih oseb iz Ukrajine v EU naj bi do konca leta 2022 postopoma doseglo 6 milijonov, njihova geografska porazdelitev pa se ocenjuje na podlagi velikosti obstoječe diaspore, prebivalstva države članice sprejema glede na celotno prebivalstvo EU in dejanske porazdelitve razseljenih oseb iz Ukrajine po vsej EU od marca 2022. Ocene proračunskih stroškov na osebo temeljijo na mikrosimulacijskem modelu Euromod Skupnega raziskovalnega središča Komisije, pri čemer se upoštevajo tako denarni transferji, do katerih so osebe lahko upravičene, kot tudi prejemki v naravi, kot sta izobraževanje in zdravstveno varstvo.
               
               
                  
                     (14)
                  
                        Priporočilo Sveta z dne 18. junija 2021 z mnenjem Sveta o programu stabilnosti Luksemburga za leto 2021 (UL C 304, 29.7.2021, str. 73).
               
               
                  
                     (15)
                  
                        Negativni (pozitivni) predznak kazalnika ustreza presežku (primanjkljaju) rasti primarnih odhodkov v primerjavi s srednjeročno gospodarsko rastjo, kar kaže na ekspanzivno (restriktivno) fiskalno politiko.
               
               
                  
                     (16)
                  
                        Druge nacionalno financirane naložbe v osnovna sredstva naj bi imele restriktiven učinek v višini 0,1 odstotne točke BDP.
               
               
                  
                     (17)
                  
                        Negativni (pozitivni) predznak kazalnika ustreza presežku (primanjkljaju) rasti primarnih odhodkov v primerjavi s srednjeročno gospodarsko rastjo, kar kaže na ekspanzivno (restriktivno) fiskalno politiko.
               
               
                  
                     (18)
                  
                        Druge nacionalno financirane naložbe v osnovna sredstva naj bi imele restriktiven učinek v višini 0,2 odstotne točke BDP.
               
               
                  
                     (19)
                  
                        Sklepi Sveta z dne 24. februarja 2022 o revidiranem seznamu EU z jurisdikcijami, ki niso pripravljene sodelovati v davčne namene (UL C 103/01, 3.2.2022, str. 1).
               
               
                  
                     (20)
                  
                        Uredba (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko. (UL L 231, 30.6.2021, str. 159).
               
               
                  
                     (21)
                  
                        Eurostat (2020), delež uvoza iz Rusije glede na skupni uvoz zemeljskega plina in surove nafte. Za povprečje EU27 skupni uvoz temelji na uvozu iz držav zunaj EU27. Za Luksemburg skupni uvoz vključuje trgovino znotraj EU.
               
               
                  
                     (22)
                  
                        V skladu s členom 5(2) Uredbe Sveta (ES) št. 1466/97.